《屈翁山归自雁门相见有诗》
清代·陈恭尹

踟蹰城西隅，北风吹我寒。不惜风吹寒，为君故流连。

人生知几何，一别逾五年。居者忽复过，行者良险艰。

崔嵬上太华，纵横穷九边。文章配道义，所适生飞翰。

俱为憔悴人，独有好形颜。与君同心言，自喻金石坚。

两木倘相摩，朱火然其间。无为垂空文，千秋期不刊。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。